b'\n_START_ARTICLE_\nObdobje Nara\n_START_SECTION_\nLiteratura v Obdobju Nara\n_START_PARAGRAPH_\nPove\xc4\x8dana prizadevanja cesarskega dvora, da bele\xc5\xbei svojo zgodovino, so privedla do prvih japonskih literarnih del. Kod\xc5\xbeiki in Nihon \xc5\xa0oki\xc2\xa0sta bila po naravi politi\xc4\x8dni kroniki, ustvarjeni z namenom bele\xc5\xbeenja zgodovine, hkrati pa upravi\xc4\x8devanja vrhovne mo\xc4\x8di cesarske vladavine na Japonskem._NEWLINE_S \xc5\xa1iritvijo pisane besede se je razmahnilo pisanje japonske poezije, imenovane vaka. Osebne zbirke so nekje po letu 759 prvi\xc4\x8d zbrali in izdali v pesni\xc5\xa1ki zbirki japonske poezije Man\'jo\xc5\xa1u. Za izra\xc5\xbeanje zvokov v japon\xc5\xa1\xc4\x8dini so do izuma kan\xc2\xa0uporabljali kar kitajske \xc4\x8drke. Tem kitajskim \xc4\x8drkam pravimo tudi man\'jogana.\n_START_SECTION_\nNapredki v gospodarstvu, upravi in pre\xc5\xbeivljanju\n_START_PARAGRAPH_\nPred Kodeksom Tajho se je prestolnica po smrti cesarja prestavila, saj so bili po starodavni vra\xc5\xbei te kraji prekleti in umazani. Reforme in birokratizacija so vlado prisilile v ustanovitev bolj stalne cesarske prestolnice leta 710 v Hejd\xc5\xbeo-kjoju pri dana\xc5\xa1nji Nari. Za kratek \xc4\x8das so jo zaradi razlogov, navedenih spodaj, med leti 740-744 prestavili v Kuni-kjo (dana\xc5\xa1nja Kizugava), med leti 744-745 v Naniva-kjo (dana\xc5\xa1nja Osaka), leta 745 pa \xc5\xa1e v \xc5\xa0igarakinomijo (\xe7\xb4\xab\xe9\xa6\x99\xe6\xa5\xbd\xe5\xae\xae, dana\xc5\xa1nji \xc5\xa0igaraki), preden se je istega leta vrnila v Naro. Nara je postala prvo japonsko urbano sredi\xc5\xa1\xc4\x8de z 200.000 prebivalci (7% celotnega prebivalstva Japonske v tistem \xc4\x8dasu). Kar okoli 10.000 ljudi je bilo zaposlenih v upravi._NEWLINE_Gospodarska in upravna aktivnost se je pove\xc4\x8devala. Ceste so povezovale Naro s provincami, kar je olaj\xc5\xa1alo pobiranje davkov. Kovali so denar in ga morda tudi pogosto uporabljali. Zunaj Nare je bilo malo trgovanja, sistem delitve zemlje po princu \xc5\xa0otoku pa se je ru\xc5\xa1il. Sredi 8. stoletja so se kot odgovor na iskanje la\xc5\xbeje vzdr\xc5\xbeljivega sistema lastni\xc5\xa1tva zemlje pojavila posestva \xc5\xa1oen, pomembne gospodarske institucije srednjeve\xc5\xa1ke Japonske. Lokalna uprava je postajala samozadostna, propad sistem razdelitve zemlje in vi\xc5\xa1anje davkov pa sta mnoge ljudi prisilila v zapu\xc5\xa1\xc4\x8danje zemlje. Znani so kot furo\xc5\xa1a\xc2\xa0(\xe6\xb5\xae\xe6\xb5\xaa\xe8\x80\x85 "tak, ki zapusti zemljo zaradi obdav\xc4\x8denja"). Te nekdanji "javni ljudje" so bili zasebno zaposleni, posestva "javne zemlje" pa spremenjena v \xc5\xa1oen._NEWLINE_Frakcijski boji na cesarskem boju so se nadaljevali skozi obdobje. \xc4\x8clani cesarske dru\xc5\xbeine, vodilne dvorne dru\xc5\xbeine, kot so Fud\xc5\xbeivare, in budisti\xc4\x8dni sve\xc4\x8deniki so grabili mo\xc4\x8d in vpliv. Po smrti Fud\xc5\xbeivara no Fuhita zgodaj v obdobju je pri\xc5\xa1el na oblast princ Nagaja. Fuhita so nasledili \xc5\xa1tirje sinovi, Mu\xc4\x8dimaro, Umakaj, Fusasaki in Maro. Na prestol so posedeli cesarja \xc5\xa0omuja, princa po Fuhitovi h\xc4\x8derki. Leta 729 so aretirali princa Nagaja in si povrnili mo\xc4\x8d. Po prvem \xc5\xa1irjenju \xc4\x8drnih koz iz Kju\xc5\xa1uja leta 735 so leta 737 vsi \xc5\xa1tirje bratje umrli, kar je prizadejalo udarec klanu Fud\xc5\xbeivara. Cesarja je njihova smrt tako vzburila, da je leta 740 prestavil prestolnico, a jo kasneje v letu 745 vrnil v Naro. Proti koncu obdobja se je finan\xc4\x8dni pritisk na dr\xc5\xbeavo pove\xc4\x8dal, zato so za\xc4\x8deli odpu\xc5\xa1\xc4\x8dati nepotrebne uradnike. Leta 792 so opustili vsesplo\xc5\xa1no voja\xc5\xa1ko obveznost, vodjem okro\xc5\xbeij pa so dovolili ustanovitev lastne milice za policijsko delo._NEWLINE_Kljub vsem reformam se je vladavina decentralizirala. Za vrnitev nadzora v roke cesarja so prestolnico leta 784 prestavili v Nagaoka-kjo in nato leta 794 v Hej\'an-kjo, 26 kilometrov severno od Nare. Na koncu 11. stoletja so mesto navadno imenovali Kjoto ("glavno mesto, prestolnica"), kot ga poznamo \xc5\xa1e danes.\n_START_SECTION_\nKulturni razvoj in uveljavitev budizma\n_START_PARAGRAPH_\nNekateri japonski literarni spomeniki so nastali v Obdobju Nara. Med njimi sta narodni kroniki Kod\xc5\xbeiki\xc2\xa0in Nihon \xc5\xa0oki, dokon\xc4\x8dani v letih 712 in 720, pesni\xc5\xa1ka zbirka Man\'jo\xc5\xa1u ter antologija Kajfuso,\xc2\xa0ki so jo v kitaj\xc5\xa1\xc4\x8dini napisali japonski cesarji in princi._NEWLINE_Velik kulturni napredek je bil tudi dokon\xc4\x8dna uveljavitev budizma, ki se je v 6. stoletju z me\xc5\xa1animi odzivi raz\xc5\xa1iril iz korejskega kraljestva Baekje (cesar \xc5\xa0omu ga je velikodu\xc5\xa1no sprejel takoj ob pojavu). \xc5\xa0omu in njegova dru\xc5\xbeica iz klana Fud\xc5\xbeivara sta bila gore\xc4\x8da budista. Aktivno sta promovirala njegovo \xc5\xa1irjenje za utrditev japonskih institucij._NEWLINE_V \xc4\x8dasu vladavine cesarja \xc5\xa0omuja so zgradili Todaj-d\xc5\xbei, veliki vzhodni tempelj. V templju je stal veliki Buda Dajbucu, \xc5\xa1estnajstmetrski pozla\xc4\x8den bronast kip. Buda so povezovali s son\xc4\x8dno boginjo Amaterasu, saj se je po\xc4\x8dasi razvijal sinkretizem med budizmom in \xc5\xa1intoizmom. \xc5\xa0omu se je razglasil za slu\xc5\xbeabnika treh budisti\xc4\x8dnih zakladov: Buda, u\xc4\x8denja budizma in budisti\xc4\x8dne skupnosti._NEWLINE_Centralna vlada je ustanovila budisti\xc4\x8dni tempelj, imenovan\xc2\xa0kokubund\xc5\xbei,\xc2\xa0v vsaki provinci. Todaj-d\xc5\xbei je bil kokubund\xc5\xbei\xc2\xa0province Jamato (dana\xc5\xa1nja provinca Nara)._NEWLINE__NEWLINE_Kljub naporom budizem \xc5\xa1e ni postal dr\xc5\xbeavna religija, povi\xc5\xa1al pa je status cesarske dru\xc5\xbeine. Budisti\xc4\x8dni vpliv na dvoru se je pove\xc4\x8dal pod dvema h\xc4\x8derkama cesarja \xc5\xa0omuja. Cesarica Koken je pripeljala mnoge budisti\xc4\x8dne sve\xc4\x8denike na dvor. Po nasvetu bratranca Fud\xc5\xbeivara no Nakamara je leta 758 abdicirala s prestola. Povezala se je budisti\xc4\x8dnim zdavilcem Dokjom, zato je Nakamaro leta 764 organiziral upor, ki ga je hitro zadu\xc5\xa1ila. Vladajo\xc4\x8dega cesarja je obto\xc5\xbeila sodelovanja z Nakamarom in ga odstavila. Ponovno se je povzpela na prestol kot cesarica \xc5\xa0otoku._NEWLINE_Naro\xc4\x8dila je tiskanje 1 milijona molitvenih listkov Hjakumanto Darani, ki so se ohranili do danes. Majhni zvitki iz leta 770 spadajo med najstarej\xc5\xa1e tiskovine na svetu. Natiskala jih je za pomiritev budisti\xc4\x8dne duhov\xc5\xa1\xc4\x8dine. Verjetno je \xc5\xbeelela nastaviti Dokjoja na prestol, a je prej umrla. Njena dejanja so razburila dru\xc5\xbebo v Nari, zato so \xc5\xbeenskam prepovedali zasedbo prestola in odstranili budisti\xc4\x8dne sve\xc4\x8denike s polo\xc5\xbeajev mo\xc4\x8di._NEWLINE_Veliko japonskih umetnin in uvo\xc5\xbeenih zakladov iz drugih dr\xc5\xbeav iz obdobja cesarja \xc5\xa0omuja in cesarice \xc5\xa0otoku je arhiviranih v \xc5\xa0oso-inu templja Todaj-d\xc5\xbei. Zakladi \xc5\xa0oso\'in nam slikajo kozmopolitansko kulturo, znano kot kultura Tenpjo. Ka\xc5\xbeejo kulturne vplive iz obmo\xc4\x8dij ob svilni cesti, kot so Kitajska, Koreja, Indija in Islamsko kraljestvo. \xc5\xa0oso\'in hrani ve\xc4\x8d kot 10.000 dokumentov (\xe6\xad\xa3\xe5\x80\x89\xe9\x99\xa2\xe6\x96\x87\xe6\x9b\xb8 \xc5\xa0oso-in Bun\xc5\xa1o). Napisani so na zadnje strani suter\xc2\xa0ali ovojni papir uvo\xc5\xbeenih predmetov zaradi ponovne uporabe odpadnega uradni\xc5\xa1kega papirja. Dokumenti prispevajo k raziskavam politi\xc4\x8dnega in dru\xc5\xbebenega sistema v Obdobju Nara. Nakazujejo celo razvoj japonske pisave, kot je katakana._NEWLINE_Prvi avtenti\xc4\x8dni japonski vrtovi so bili ustvarjeni na koncu osmega stoletja v mestu Nara. Obrobje in uporabljeno kamenje sta bila (za razliko od te\xc5\xbejega starej\xc5\xa1ega kontinentalnega sloga gradnje obrobja ribnikov) naturalisti\xc4\x8dna. Med izkopavanji so na\xc5\xa1li dva tak\xc5\xa1na vrtova, ki so jih uporabljali med praznovanji pisanja poezije.\n_START_SECTION_\nMednarodni odnosi\n_START_PARAGRAPH_\nDvor Nara je agresivno uva\xc5\xbeal kitajsko civilizacijo\xc2\xa0s po\xc5\xa1iljanjem diplomatskih misij kento\xc5\xa1i\xc2\xa0na dvor dinastije Tang vsakih dvajset let. Veliko laikov in budisti\xc4\x8dnih sve\xc4\x8denikov je \xc5\xa1tudiralo v \xc4\x8canganu in Luoyangu. \xc5\xa0tudent Abe no Nakamaro je uspel na kitajskem civilnem preiskusu in bil imenovan na vladni polo\xc5\xbeaj na Kitajskem. Slu\xc5\xbeil je kot guverner-general v Annam (kitajskem Vietnamu) med leti 761 in 767. Mnogi \xc5\xa1tudenti, kot je Kibi no Makibi, so po povratku zasedli visoke polo\xc5\xbeaje v vladi._NEWLINE_Kitajska dinastije Tang ni po\xc5\xa1iljala uradnih odposlancev, saj japonski cesarji niso iskali potrditve pri kitajskem cesarju. Lokalna kitajska vlada iz spodnje doline Jangceja je poslala misijo za vrnitev japonskih odposlancev, ki so vstopili na Kitajsko skozi Balhae. Misija se ni mogla vrniti domov zaradi upora An Lushan, zato je ostala na Japonskem._NEWLINE_Odnosi s korejskim kraljestvom Silla so bili sprva mirno s pogostimi diplomatskimi izmenjavami. Vzpon kraljestva Balhae severno od Sille je destabiliziral odnose. Balhae je leta 728 poslal prvo misijo v Naro, ki jih je sprejela kot naslednike dr\xc5\xbeave Gogurjeo, s katero je bila Japonska pred zdru\xc5\xbeitvijo treh korejskih kraljestev s strani Sille v prijateljsko povezana.'